РЕШЕНИЕ ЗА ИЗПЪЛНЕНИЕ НА КОМИСИЯТА
от 24 януари 2012 година
за изменение на Решение 2008/855/ЕО по отношение на изпращането до други държави-членки на определени видове месо и месни продукти от стопанства, разположени в областите, изброени в част III от приложението към него
(нотифицирано под номер C(2012) 181)
(текст от значение за ЕИП)
(2012/40/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (2), и по-специално член 10, параграф 4 от нея,
като има предвид, че:
(1)
С Решение 2008/855/ЕО на Комисията от 3 ноември 2008 г. относно мерките за контрол на здравето на животните, свързани с класическа чума по свинете в някои държави-членки (3) се установяват някои мерки за контрол, приложими във връзка с класическата чума по свинете във включените в приложението към посоченото решение държави-членки или техни региони.
(2)
В член 7, параграф 1 от Решение 2008/855/ЕО се предвижда, че съответните държави-членки с области, изброени в част III от приложението, гарантират, че както пратки от прясно свинско месо от стопанства, разположени в области, изброени в част III от посоченото приложение, така и месни заготовки и продукти, които са произведени от такова свинско месо или съдържат месо от такива свине, не се изпращат от тези области до други държави-членки.
(3)
В част III от посоченото приложение понастоящем е включена цялата територия на Румъния.
(4)
Румъния предостави на Комисията информация, която показва, че положението по отношение на болестта класическа чума по свинете в тази държава-членка се е подобрило значително след приемането на Решение 2008/855/ЕО.
(5)
Румъния поиска да ѝ бъде разрешено изпращането до други държави-членки на прясно свинско месо и на месни заготовки и месни продукти, произведени от прясно месо от свине, отглеждани в тази държава-членка, или съдържащи такова месо, при условие че безопасността на тези стоки е гарантирана посредством обособена система.
(6)
Подобна система ще се състои от стопанства или от една или повече епидемиологични единици, участващи в обща система за управление на биологичната сигурност и в установена верига на доставки, за да се гарантира ясен здравен статус по отношение на класическата чума по свинете за субпопулацията на свинете, отглеждани в тях. Тези стопанства или епидемиологични единици са разположени в райони, в които се прилагат мерки за наблюдение, контрол и биологична сигурност.
(7)
Стопанствата, принадлежащи към обособената система, и предприятията, в които се произвежда, съхранява и преработва прясно свинско месо и месни заготовки и месни продукти, произведени от такова месо или съдържащи такова месо, следва да бъдат одобрени от компетентния орган и нотифицирани на Комисията, при условие че отговарят на допълнителните здравни изисквания, установени в Решение 2008/855/ЕО.
(8)
Освен това производството, складирането и преработката на такова месо и месни заготовки и месни продукти, произведени от такова месо или съдържащи такова месо, следва да се осъществяват отделно от производството, складирането и преработката на други продукти, които са произведени от месо от свине от стопанства извън обособената система, разположени в областите, изброени в част III от приложението към Решение 2008/855/ЕО, или съдържат такова месо.
(9)
За да се гарантира безопасността на месото, месните продукти и месните заготовки, произведени в рамките на обособената система, компетентният орган следва да осъществява редовни проверки в стопанствата, които са част от обособената система.
(10)
С Директива 2001/89/ЕО на Съвета от 23 октомври 2001 г. относно мерки на Общността за борба с класическата чума по свинете (4) се определят минималните мерки на Съюза за борба с тази болест. В посочената директива се предвижда, че веднага щом се получи потвърждение на първичен случай на класическа чума по свинете при диви прасета, с цел да се намали разпространението на заболяването компетентният орган на държавата-членка незабавно разпорежда предприемането на серия от мерки, описани подробно в посочената директива.
(11)
Редовните проверки, провеждани от компетентния орган в стопанствата, които са част от обособената система, следва по-специално да проверят дали тези мерки се прилагат ефективно.
(12)
В Решение 2002/106/ЕО на Комисията от 1 февруари 2002 г. за одобряване на диагностично ръководство, с което се определят диагностичните процедури, методите за вземане на проби и критериите за оценка на лабораторните тестове за потвърждаване на класическата чума по свинете (5) се определят най-подходящите процедури за вземане на проби и критериите за оценка на резултатите от лабораторните тестове с оглед на правилното диагностициране на болестта в различни ситуации. Поради това тези процедури и критерии следва да се използват по време на редовните проверки, провеждани от компетентния орган в стопанствата, които са част от обособената система.
(13)
В Регламент (ЕО) № 854/2004 на Европейския парламент и на Съвета от 29 април 2004 г. за определяне на специфичните правила за организирането на официален контрол върху продуктите от животински произход, предназначени за човешка консумация (6) се предвижда, че държавите-членки трябва да гарантират, че официалният контрол по отношение на прясното месо се извършва в съответствие с приложение I към посочения регламент. В него също така се предвижда, че здравната маркировка се поставя, когато официалният контрол не е установил наличието на недостатъци, които биха могли да направят месото негодно за човешка консумация. Следователно, за да бъде разрешено изпращането към други държави-членки на прясно месо, произведено в рамките на обособената система, то трябва да бъде маркирано със здравната маркировка, посочена в раздел I, глава III от приложение I към Регламент (ЕО) № 854/2004.
(14)
В Регламент (ЕО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (7) се предвижда, че предприятията за хранителни продукти не могат да пускат на пазара продукт от животински произход, обработен в обект, който подлежи на одобрение в съответствие с изискванията на посочения регламент, освен когато той има или здравна маркировка, направена в съответствие с Регламент (ЕО) № 854/2004, или, ако цитираният регламент не предвижда поставянето на здравна маркировка, идентификационна маркировка, направена в съответствие с изискванията на приложение II към Регламент (ЕО) № 853/2004. Поради това месните заготовки и месните продукти, които съдържат свинско месо, произведено в рамките на обособената система, следва да бъдат маркирани с идентификационната маркировка, предвидена в раздел I от приложение II към Регламент (ЕО) № 853/2004, за да бъде разрешено изпращането им към други държави-членки.
(15)
Хранителната и ветеринарна служба (FVO) извърши одит в Румъния през юли 2011 г. Изтъкнати бяха редица сериозни недостатъци в изпълнението на програмата за контрол и мониторинг на класическата чума по свинете, както и в обособената система, предложена от Румъния. Въпреки това изводът на доклада е, че прилагането на такава система в тази държава-членка има потенциала да функционира ефективно, ако бъдат направени някои сравнително малки изменения. В доклада на FVO бяха отправени конкретни препоръки за отстраняване на тези недостатъци от румънските власти. След одита Румъния уведоми Комисията, че недостатъците, установени по време на одита, са били отстранени чрез прилагането на план за действие, предназначен за отстраняването им. Комисията разгледа направените промени и прецени, че те са достатъчни за ефективното функциониране на обособената система.
(16)
В допълнение представената от Румъния програма за контрол и мониторинг на класическата чума по свинете бе одобрена за периода от 1 януари 2012 г. до 31 декември 2012 г. с Решение за изпълнение 2011/807/ЕС на Комисията от 30 ноември 2011 г. за одобряване на годишните и многогодишните програми за ликвидирането, контрола и мониторинга на някои болести по животните и зоонози, представени от държавите-членки за 2012 г. и следващите години, и за одобряване на финансовото участие на Съюза за тези програми (8). В рамките на тази програма и в контекста на посочения по-горе план за действие Румъния въведе допълнителни мерки за наблюдение по отношение на класическата чума по свинете, които доведоха до положителни резултати.
(17)
Предвид наличните данни е целесъобразно да се разреши изпращането до други държави-членки на прясно свинско месо и на месни заготовки и месни продукти, произведени от такова месо от свине, отглеждани в Румъния, или съдържащи такова месо, в съответствие с разпоредбите на настоящото решение, при условие че се прилага обособената система, предложена от тази държава-членка.
(18)
Поради това Решение 2008/855/ЕО следва да бъде съответно изменено.
(19)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
В Решение 2008/855/ЕО се добавя следният член 8в:
„Член 8в
Изпращане до други държави-членки на прясно свинско месо и на месни заготовки и месни продукти, които са произведени от такова месо или които съдържат такова месо, от областите, изброени в част III от приложението
1. Чрез дерогация от член 7, параграф 1 засегнатите държави-членки с области, изброени в част III от приложението, могат да разрешат изпращането до други държави-членки на прясно свинско месо и на месни заготовки и месни продукти, които са произведени от такова месо или съдържат такова месо, при условие че те:
а)
са получени от свине, отглеждани от раждането си в стопанства:
i)
които са одобрени за тази цел от компетентния орган и за които той е уведомил официално Комисията и другите държави-членки;
ii)
които прилагат план за биологична сигурност, одобрен от компетентния орган;
iii)
които са приемали само свине от стопанства:
-
които са одобрени в съответствие с настоящото решение или
-
които се разположени в невключени в приложението области, които не са били предмет на ограничения, свързани с класическата чума по свинете, в съответствие с националното законодателство или законодателството на Съюза през шестте месеца, предхождащи въвеждането на свинете; периодът, предхождащ датата на одобрение на стопанството в съответствие с настоящото решение, е включен в този шестмесечен период;
iv)
в които се провеждат редовни проверки от компетентния орган на интервали от не повече от три месеца; по време на тези проверки компетентният орган трябва поне:
-
да следва насоките, изложени в глава III от приложението към Решение 2002/106/ЕО,
-
да извърши клиничен преглед в съответствие с процедурите за контрол и вземане на проби, посочени в глава IV, част А от приложението към Решение 2002/106/ЕО,
-
да провери ефективното прилагане на разпоредбите, съдържащи се в член 15, параграф 2, буква б), второ тире и от четвърто до седмо тире от Директива 2001/89/ЕО,
-
незабавно да прекрати или оттегли одобрението в случай на неспазване на изискванията;
v)
в които животните са били подложени на лабораторни изследвания за класическа чума по свинете, които са показали отрицателни резултати и са били извършени върху проби, взети в съответствие с процедурите за вземане на проби, посочени в плана за наблюдение на класическата чума по свинете, прилаган от компетентния орган за период от най-малко шест месеца преди преместването на животните в кланицата, посочена в буква б);
vi)
които са разположени в центъра на област с радиус от най-малко 10 km, където животните в свинефермите са били подложени на лабораторни изследвания за класическа чума по свинете, които са показали отрицателни резултати и са били извършени върху проби, взети в съответствие с процедурите за вземане на проби, посочени в плана за наблюдение на класическата чума по свинете, прилаган от компетентните органи за период от най-малко три месеца преди преместването на животните в кланицата, посочена в буква б);
vii)
които са разположени в район, в който:
-
се прилага програма за контрол и мониторинг на класическата чума по свинете, одобрена от Комисията,
-
заболеваемостта от класическа чума по свинете и разпространението на класическата чума по свинете при домашните и дивите свине са намалели значително,
-
през последните 12 месеца не е имало данни за разпространение на вируса на класическа чума по свинете;
б)
са произведени в кланици, транжорни и месопреработвателни предприятия:
i)
които са одобрени за тази цел от компетентния орган и за които той е уведомил официално Комисията и държавите-членки;
ii)
в които производството, складирането и преработката на прясно месо и на месни заготовки и месни продукти, които са произведени от такова месо или съдържат такова месо, отговарящи на условията за изпращане до други държави-членки, се осъществяват отделно от производството, складирането и преработката на други продукти, които са произведени от или съдържат прясно месо и месни заготовки и месни продукти, произведени от свинско месо или съдържащи месо от свине, произхождащи или идващи от стопанства, различни от одобрените в съответствие с буква a), подточка i).
2. Прясното свинско месо, посочено в параграф 1, се маркира в съответствие с предвиденото в раздел I, глава III от приложение I към Регламент (ЕО) № 854/2004.
Месните заготовки и месните продукти, които са произведени от посоченото в параграф 1 месо или съдържат такова месо, се маркират в съответствие с предвиденото в раздел I от приложение II към Регламент (ЕО) № 853/2004.“
Член 2
Адресати на настоящото решение са държавите-членки.
Съставено в Брюксел на 24 януари 2012 година.